text: To personer sigtet: Ville køre tre personer ned med bil
  06 januar 2018 kl. 11.24
  To personer er lørdag ved middagstid i grundlovsforhør ved retten i Horsens. De er sigtet for at ville køre tre personer ned.
  Fredag aften klokken 20 kørte en bil med to personer op på fortovet på Lærkevej i Kolding, fordi de to personer ville køre tre fodgængere ned. Det bekræfter Sydøstjyllands Politi overfor TV SYD.
  Jydske Vestkysten skriver i dag, at der i bilen sad en 26-årig mand fra Vejen og en 29-årig mand fra Bække. Bilen kørte op på fortovet, og her ramte den en 51-årig mand på benet. Han er ikke kommet alvorligt til skade.
  De to personer er sigtet for kvalificeret vold og fremstilles i grundlovsforhør i retten i Horsens. Politiet har ikke yderligere kommentarer før grundlovsforhøret er slut.
  
  